Source: http://galamus.hu/index.php?option=com_content&view=article&id=141055:magyar-telekom-a-kuria-eltt-is-lezarult-a-2010-evi-koezgyles-hatarozataival-kapcsolatos-per-140113&catid=108:hazai-vonatkozasu-hirek-20122-negyedev&Itemid=232
Timestamp: 2019-09-16 20:55:53
Document Index: 26661716

Matched Legal Cases: ['Kúria ', 'Kúria ', 'Kúria ', 'Bíróság ', 'bíróság ', 'Kúria ', 'Kúria ']

Galamus - Magyar Telekom: a Kúria előtt is lezárult a 2010. évi közgyűlés határozataival kapcsolatos per
Magyar Telekom: a Kúria előtt is lezárult a 2010. évi közgyűlés határozataival kapcsolatos per
2012. máj. 31. csütörtök, 18:46
A Kúria fenntartotta hatályában a kisrészvényes felperesek keresetét elutasító jogerős ítéletet a Magyar Telekom 2010. április 7-i közgyűlése határozataival kapcsolatban.
A távközlési társaság csütörtökön közleményében emlékeztetett: 2010. május 6-án két magyar kisrészvényes keresetet indított a társaság ellen, és kérte a bíróságtól a társaság 2010. április 7-én tartott közgyűlésén hozott határozatok hatályon kívül helyezését.
A Fővárosi Bíróság elsőfokú ítéletével a keresetet elutasította, majd a Fővárosi Ítélőtábla jogerős ítéletével az elsőfokú ítéletet - a társaság kérelmének megfelelően - érdemben helybenhagyta, így a kisrészvényes felperesek keresetét elutasító ítélet jogerőre emelkedett.
A kisrészvényes felperesek a jogerős ítélet ellen felülvizsgálati kérelmet terjesztettek elő, amelyben rendkívüli jogorvoslatként arra kérték a Kúriát, hogy a Fővárosi Ítélőtábla jogerős ítéletét helyezze hatályon kívül.
A társaság 2012. május 30-án kézhez vette a Kúria, mint felülvizsgálati bíróság ítéletét, amellyel a Kúria a kisrészvényes felperesek keresetét elutasító jogerős ítéletet - a társaság kérelmének megfelelően - hatályában fenntartotta.
A Kúria ítéletével szemben fellebbezésnek és további felülvizsgálatnak nincs helye - írják a közleményben.